b'\n_START_ARTICLE_\nVara\xc5\xbedinska gra\xc4\x91anska garda\n_START_PARAGRAPH_\nVara\xc5\xbedinska gra\xc4\x91anska garda, popularno znana kao "Purgari", povijesna je gra\xc4\x91anska postrojba koja je svoj prvi poznati status, pod nazivom "Cesarska i kraljevska poveljna gra\xc4\x91anska \xc4\x8deta", dobila jo\xc5\xa1 1750. godine od austrougarske carice i kraljice Marije Terezije. Uvr\xc5\xa1tenjem u gradski statut carica je potvrdila postrojbu naoru\xc5\xbeanih vara\xc5\xbedinskih obrtnika, trgovaca i ljudi ostalih profesija s pravom gra\xc4\x91anstva, te joj propisala status i obaveze. Stoga se godine 1750. smatra godinom slu\xc5\xbebenog utemeljenja Vara\xc5\xbedinske gra\xc4\x91anske garde._NEWLINE_Aktivnosti Garde danas su uglavnom turisti\xc4\x8dke i ceremonijalne naravi (npr. dr\xc5\xbeanje stra\xc5\xbee subotom ispred Gradske vije\xc4\x87nice, za va\xc5\xbenije gradske i \xc5\xbeupanijske obljetnice i sl.)\n_START_SECTION_\nOdora garde\n_START_PARAGRAPH_\nOdore Vara\xc5\xbedinske gra\xc4\x91anske garde u dana\xc5\xa1njem obliku postoje od 1836. godine. Odora je pruskog kroja i kao takva je ostala nepromijenjena do dana\xc5\xa1njeg dana. Dvije posebnosti koje isti\xc4\x8du odoru Vara\xc5\xbedinske gra\xc4\x91anske garde su\xc2\xa0kapa\xc2\xa0i\xc2\xa0 "medvedova capa"._NEWLINE_Unutar Vara\xc5\xbedinske gra\xc4\x91anske gardepostojale su dvije jedinice, grenadiri i fiziliri.\xc2\xa0Razlike u odorama uo\xc4\x8davale su se po kapi i po "remenima". Grenadirska kapa je bila visoka sa upe\xc4\x8datljivim simbolom granate na sredini, dok je fizilirska kapa bila ni\xc5\xbea sa upe\xc4\x8datljivim grbom Hrvatske. Osim po kapi grenadiri su se razlikovali i po tome \xc5\xa1to su imali uprta\xc4\x8de (ukri\xc5\xbeena dva remena), dok su fiziliri imali opasa\xc4\x8d.\xc2\xa0 "Medvedova capa" je simbol koji se nalazi na krajevima rukava surke, a ozna\xc4\x8dava odnos snaga Napoleona i Vara\xc5\xbedinske gra\xc4\x91anske garde. \xc5\xa0est vodoravnih pruga ozna\xc4\x8dava jedinice Napoleonove vojske, dok jedna okomita ozna\xc4\x8dava jedinicu Vara\xc5\xbedinske gra\xc4\x91anske garde. Upravo zbog toga \xc5\xa1to je Vara\xc5\xbedinska gra\xc4\x91anska garda nama\xc5\xa1ila Napoleonove snage, ovaj simbol je uvr\xc5\xa1ten na samu odoru. Kapa je posebna po tome \xc5\xa1to je izra\xc4\x91ena od pravog medvje\xc4\x91eg krzna i ima upe\xc4\x8datljivo pero na svom zavr\xc5\xa1etku, me\xc4\x91utim danas se kapa izra\xc4\x91uje od umjetnog krzna.\xc2\xa0_NEWLINE_Odore pripadnika Vara\xc5\xbedinske gra\xc4\x91anske garde podijeljene su u tri kategorije\xc2\xa0: \xc2\xa0\xc2\xa0\xc2\xa0 \xc4\x8casni\xc4\x8dke odore \xc2\xa0\xc2\xa0\xc2\xa0 Do\xc4\x8dasni\xc4\x8dke odore \xc2\xa0\xc2\xa0\xc2\xa0 Gardisti\xc4\x8dke odore\xc2\xa0'